कुशीनगर : प्रदेश के खाद्य सुरक्षा एवं औषधि प्रशासन विभाग के आयुक्त के निर्देश पर जिलाधिकारी डॉ. अनिल कुमार ¨सह द्वारा गठित टीम ने प्रभारी खाद्य सुरक्षा अधिकारी मनोज कुमार श्रीवास्तव के नेतृत्व में गुरुवार को कुशीनगर में स्थित एक रेस्टोरेंट में छापामारी कर मिलावटी दुग्ध उत्पाद होने की संभावना के आधार पर पनीर का नमूना लिया। इसे जांच के लिए झांसी स्थित प्रयोगशाला भेजने के लिए आवश्यक कार्यवाही की गई। जांच रिपोर्ट आने के बाद आगे की कार्यवाही होगी। टीम में शामिल विभाग के अधिकारियों ने बताया कि रक्षाबंधन और श्रीकृष्ण जन्माष्टमी आदि त्योहारों को देखते हुए अधोमानक, मिलावटी मिठाइयां और दुग्ध उत्पादों आदि के नमूने लेने का कार्य 25 अगस्त तक चलेगा। कहा कि प्रयोगशाला से आई जांच रिपोर्ट में मिलावट की पुष्टि होने पर संबंधित खाद्य कारोबारी के विरुद्ध खाद्य सुरक्षा कानून के तहत कार्रवाई की जाएगी। छापामारी के दौरान खाद्य सुरक्षा अधिकारी पंकज कन्नौजिया, ब्रजेश कुमार, सच्चिदानंद गुप्त आदि उपस्थित रहे।